Nõnda ongi selle suve vähesed heinakuised töistest kohustusist vabaks jäetud päevad koduste koostegemiste ja mälestuste taaselustamise päralt. Siis, kui roosid õitsevad, metsmaasikad valmivad ja esimesed kukeseened oma ninad samblast välja pistavad, tuleb raamatumeeskond neid Ärmale tervitama. Täna nad veel ei teagi, et nendeks südasuvisteks päevadeks otsin välja oma parima  lauahõbeda, vanaemade kätesoojusest tulvil linad ja rätikud, tõstan õuemurule väärika söögilaua - kõik selleks, et kingitud maitsed valmis meisterdada, ilusasti söömisvalmis sättida ja siis pildile püüda. Juba mitmed nädalaid olen kokanud kulp ühes, kaamera teises käes. Statiiv seisab kööginurgas valmis, et kõige ilusamad hetked peatada ja raamatu tarvis tallele saada. Ent nood suussulavad toidupildid võtab üles ikkagi üks pärisfotokunstnikust vana sõber. Südasuvi ongi õige aeg olla maiste naudingute, looduse  loomingu ja sõprade päralt. Paljalt sellele mõeldes hakkab rõõmus ja mõnus.